4.pielikums
Informatīvais ziņojums “Par darba grupas publiskā iepirkuma efektivitātes palielināšanai rezultātu un priekšlikumiem tālākai publisko iepirkumu sistēmas attīstībai”

Priekšlikumi
grozījumiem Publisko iepirkumu likumā

Izdarīt Publisko iepirkumu likumā (Latvijas Vēstnesis, 2016, 254. nr.; 2018, 89., 196. nr.; 2019, 41., 45., 253. nr.; 2020, 84.C nr.; 2021, 176.A nr.; 2022, 52., 69. nr.) šādus grozījumus:

1. 1. pantā:
izslēgt 25.punkta pēdējo teikumu;
izslēgt 34.punktu.

2. 2. pantā:
izslēgt 3. punktā vārdus “maksimāli samazinot tā risku”;
papildināt ar 4. punktu šādā redakcijā:
“4) ilgtspējīgu iepirkumu īstenošanu.”.

3. Papildināt likumu ar 2.1 pantu šādā redakcijā:
“2.1 pants. Pasūtītāja atbildība
Pasūtītājs ir atbildīgs par iepirkumu efektivitāti un rīkojas saskaņā ar Publiskas personas finanšu līdzekļu un mantas izšķērdēšanas novēršanas likuma normām.”.

4. Izslēgt 5. pantu. 

5. 8. pantā:
izteikt otro daļu šādā redakcijā:
“(2) Pasūtītājs piemēro metu konkursu, ja paredzamā līgumcena ir vienāda ar Ministru kabineta noteiktajām līgumcenu robežvērtībām vai lielāka. Metu konkursu rīko kā iepirkuma procedūras sastāvdaļu, kuras rezultātā tiek piešķirtas publiska pakalpojuma līguma slēgšanas tiesības, vai kā atsevišķu konkursu, kurā paredzētas godalgas vai maksājumi dalībniekiem.”;
izteikt ceturto daļu šādā redakcijā:
“Šā panta pirmajā daļā minētās iepirkuma procedūras piemēro būvdarbu, piegādes vai pakalpojuma līgumiem, ja to paredzamā līgumcena ir vienāda ar Ministru kabineta noteiktajām līgumcenu robežvērtībām vai lielāka, izņemot gadījumu, kad pakalpojuma līgums tiek slēgts šā likuma 10. panta kārtībā par šā likuma 2. pielikumā minētajiem pakalpojumiem.”;
izslēgt piektajā daļā skaitli un vārdu “9. un”;
izteikt septītās daļas 1. punktu šādā redakcijā:
“1) atklātā vai slēgtā konkursā nav iesniegti piedāvājumi vai pieteikumi vai ir iesniegti iepirkuma līgumam neatbilstoši piedāvājumi, kas bez būtiskiem grozījumiem neatbilst iepirkuma procedūras dokumentos noteiktajām prasībām, vai iesniegti kvalifikācijas prasībām neatbilstošu un no iepirkuma procedūras izslēdzamu kandidātu pieteikumi un ja netiek būtiski mainīti sākotnējie iepirkuma līguma izpildes noteikumi. Pēc Eiropas Komisijas pieprasījuma pasūtītājs tai nosūta iepirkuma procedūras ziņojumu.”.

6. Izslēgt 9. pantu.

7. Papildināt likumu ar 9.1 pantu šādā redakcijā:
“9.1 pants. Īpaši noteikumi iepirkumiem, kuriem nepiemēro šajā likumā noteiktās iepirkuma procedūras
(1) Pretendents, kurš iesniedzis piedāvājumu iepirkumā, kam nepiemēro šajā likumā noteiktās iepirkuma procedūras, un kurš uzskata, ka ir aizskartas tā tiesības vai ir iespējams šo tiesību aizskārums, ir tiesīgs pārsūdzēt pieņemto lēmumu Administratīvajā rajona tiesā Administratīvā procesa likumā noteiktajā kārtībā mēneša laikā no lēmuma saņemšanas dienas. Administratīvās rajona tiesas nolēmumu var pārsūdzēt kasācijas kārtībā Augstākās tiesas Administratīvo lietu departamentā. Lēmuma pārsūdzēšana neaptur tā darbību.
(2) Pasūtītājs ne vēlāk kā līdz kalendārā gada ceturksnim sekojošā mēneša pēdējam datumam publikāciju vadības sistēmā publicē informāciju par noslēgtajiem iepirkuma līgumiem attiecīgajā kalendāra gada ceturksnī, norādot informāciju par katru rakstveidā noslēgto iepirkuma līgumu un tā pamatdatiem atbilstoši publikāciju vadības sistēmā pieejamai veidnei, kā arī iztērēto kopsummu sadalījumā pa iepirkumu pamatveidiem tiem iepirkumiem, par kuriem netiek slēgts rakstveida līgums.
(3) Pasūtītājs ne vēlāk kā līdz kalendārā gada ceturksnim sekojošā mēneša pēdējam datumam publikāciju vadības sistēmā publicē informāciju par iepirkumu līgumu faktisko izpildi, norādot līguma ietvaros visu veikto maksājumu kopsummu, izpildes termiņu un līguma izbeigšanas iemeslu, ja attiecināms.
(4) Pašvaldības, nodrošinot centralizētu iepirkumu vadību, šā panta otrajā un trešajā daļā noteikto pienākumu izpilda centralizēti, publicējot informāciju arī par to struktūrvienību, iestāžu un kapitālsabiedrību, kas ir pasūtītāji šā likuma izpratnē, noslēgtajiem iepirkuma līgumiem, kā arī atsevišķi struktūrvienību, iestāžu un kapitālsabiedrību iztērēto kopsummu sadalījumā pa iepirkumu pamatveidiem tiem iepirkumiem, par kuriem netiek slēgts rakstveida līgums.”.

8. Izteikt 10. pantu šādā redakcijā:
“10. pants. Šā likuma 2. pielikumā minēto pakalpojumu iepirkumi
Šo likumu piemēro publiska pakalpojuma līguma noslēgšanai par šā likuma 2. pielikumā minētajiem pakalpojumiem, ja tā paredzamā līgumcena ir vienāda ar Ministru kabineta noteiktajām līgumcenu robežvērtībām vai lielāka. Pasūtītājs šo pakalpojumu iepirkumam var nepiemērot šajā likumā noteiktās iepirkuma procedūras, izņemot šā likuma 13., 14., 20., 21. un 22. pantā, III nodaļā, 28. panta otrajā daļā, 32., 33. un 33.1 pantā, 36. panta pirmajā, trešajā un ceturtajā daļā, 37., 38. un 39. pantā, 40. panta pirmajā, trešajā, ceturtajā un piektajā daļā, 60. un 61. pantā minētās prasības. Ja publisku pakalpojuma līgumu slēdz par šā likuma 2. pielikuma sadaļā “Izmeklēšanas un apsardzes pakalpojumi” norādītajiem apsardzes pakalpojumiem, uz kuriem attiecas CPV kods 79710000-4, pasūtītājs piemēro arī šā likuma 42., 42.1 un 43. pantā minētās prasības.”.

9. 11. pantā:
izslēgt trešajā daļā skaitli un vārdus “9.panta sestajā daļā”;
izteikt sesto daļu šādā redakcijā:
“Ja iespējamo publiska būvdarbu vai publiska pakalpojuma līguma priekšmetu var sadalīt daļās, vienlaikus slēdzot iepirkuma līgumu par katru daļu, paredzamo līgumcenu nosaka kā visu daļu kopējo summu. Pasūtītājs šā likuma prasības piemēro katrai daļai, ja daļu kopējā summa ir vienāda ar Ministru kabineta noteiktajām līgumcenu robežvērtībām vai lielāka. Pasūtītājs ir tiesīgs nepiemērot iepirkuma procedūras tām daļām, kuru paredzamā līgumcena ir mazāka par 1 000 000 euro būvdarbu līgumiem un mazāka par 80 000 euro pakalpojuma līgumiem, ja kopējā šo daļu paredzamā līgumcena nepārsniedz 20 procentus no visu daļu kopējās paredzamās līgumcenas”;
izteikt septīto daļu šādā redakcijā:
“Ja paredz iepirkt līdzīgas preces, vienlaikus slēdzot vairākus publiskus piegādes līgumus tā, ka tie ir iepirkuma līgumi par daļām, paredzamo līgumcenu nosaka kā visu daļu kopējo summu. Pasūtītājs šā likuma prasības piemēro katrai daļai, ja daļu kopējā summa ir vienāda ar Ministru kabineta noteiktajām līgumcenu robežvērtībām vai lielāka.Pasūtītājs ir tiesīgs nepiemērot iepirkuma procedūras tām daļām, kuru paredzamā līgumcena ir mazāka par 80 000 euro, ja kopējā šo daļu paredzamā līgumcena nepārsniedz 20 procentus no visu daļu kopējās paredzamās līgumcenas.”.

10. izteikt 12. panta pirmo teikumu šādā redakcijā:
“Šā likuma 6. panta pirmās daļas 1. un 2. punktā, 8. panta otrajā, ceturtajā un vienpadsmitajā daļā, 10. pantā, 11.panta sestajā un septītajā daļā, 61. panta piektās daļas 1. punktā, 74. panta pirmās daļas 5. un 6. punktā minētās līgumcenu robežvērtības nosaka Ministru kabinets, pamatojoties uz Eiropas Savienības starptautiskajām saistībām attiecībā uz līgumcenu robežvērtībām, kas jāievēro pasūtītājam.”.

11. 18.pantā:
izteikt pirmo daļu šādā redakcijā:
[bookmark: _Hlk204183825]“(1) Lai savlaicīgi informētu par plānotajiem iepirkumiem, pasūtītājs ne vēlāk kā mēneša laikā no gadskārtējā budžeta apstiprināšanas dienas publikāciju vadības sistēmā publicē plānu par visiem iepirkumiem, kurus plānots izsludināt kalendārajā gadā. Iepirkumu plānā norāda vismaz iepirkuma priekšmetu, iepirkuma pamatveidu, CPV galveno kodu, iepirkuma veikšanas kārtību, iepirkuma izsludināšanas vietni, iepirkuma paredzamo līgumcenu (minimālo un maksimālo), atbilstību ilgtspējas kritērijiem, paredzamo izsludināšanas laiku, kā arī kopsummu sadalījumā pa iepirkumu pamatveidiem tiem iepirkumiem, kurus nav plānots izsludināt. Iepirkums parasti izsludināms ne ātrāk kā divas nedēļas pēc iepirkumu plāna publicēšanas.”.
papildināt ar 1.1 daļu šādā redakcijā:
“(11) Pašvaldības, nodrošinot centralizētu iepirkumu vadību, šā panta pirmajā daļā noteikto pienākumu izpilda centralizēti, publicējot informāciju arī par to struktūrvienību, iestāžu un kapitālsabiedrību, kas ir pasūtītāji šā likuma izpratnē, plānotajiem iepirkumiem. Iepirkumu plānā pašvaldība norāda iepirkumus, kurus pašvaldība plāno izsludināt savām vajadzībām vai pašvaldības struktūrvienību, iestāžu vai kapitālsabiedrību vajadzībām, kā arī tādu attiecīgā kalendārā gada struktūrvienību, iestāžu un kapitālsabiedrību, kas ir pasūtītāji šā likuma izpratnē,  iepirkumu kopsummu, kurus nav plānots izsludināt. Par pašvaldības struktūrvienību, iestāžu un kapitālsabiedrību, kas ir pasūtītāji šā likuma izpratnē,  plānotajiem iepirkumiem, kurus pašvaldība neveiks centralizēti, pašvaldība sniedz atsevišķus iepirkumu plānus par katru struktūrvienību, iestādi un kapitālsabiedrību, kas ir pasūtītāji šā likuma izpratnē.”.

12. Izslēgt 19.pantu.

13. Papildināt likumu ar 19.1 pantu šādā redakcijā:
“19.1 pants. Kompetences centri
(1) Lai īstenotu ilgtspējas principus, attīstītu iepirkumu standartizāciju un centralizāciju, var veidot kompetences centrus noteiktās jomās. Ministru kabinets nosaka kompetences centrus un to atbildības jomas, kā arī, ja nepieciešams, prasības un noteikumus, kas jāievēro pasūtītājiem attiecīgās jomas iepirkumos.
(2) Par kopīgi vai centralizēti veiktu iepirkumu kompetences centrs var pieprasīt samaksu.”.

14. 24. pantā:
izteikt pirmo daļu šādā redakcijā:
”(1) Šā likuma 8. panta pirmās daļas 1., 2., 3., 4., 5. un 6. punktā minēto iepirkuma procedūru veikšanai un šā likuma 10. pantā minēto iepirkumu veikšanai pasūtītājs izveido iepirkuma komisiju.”;
izslēgt trešās daļas otro teikumu.

15. Izslēgt 25. panta ceturtajā un piektajā daļā skaitli un vārdu “9. un”.

16. Izslēgt 26. panta otro daļu.

17. Izslēgt 27. pantā otro daļu.

18. Aizstāt 30. panta pirmajā daļā skaitļus un vārdus “3., 4. vai 5. pantā” ar skaitļiem un vārdiem “3. vai 4. pantā”.

19. Izslēgt 32. panta pirmajā un 1.1 daļā vārdus “publicēts Iepirkumu uzraudzības biroja tīmekļvietnē vai”.

20. Izslēgt 33. pantā vārdus un skaitļus “ja publiska piegādes līguma vai pakalpojuma līguma līgumcena ir 42 000 euro vai lielāka un publiska būvdarbu līguma līgumcena ir 170 000 euro vai lielāka”.

21. 33.1 pantā:
izteikt otro daļu šādā redakcijā:
“(2) Pasūtītājs publicē paziņojumus par līguma izpildi attiecībā uz iepirkuma līgumiem, kas noslēgti vispārīgās vienošanās ietvaros, izņemot šā panta trešajā daļā minētajā gadījumā. Pasūtītājs var apvienot paziņojumus viena ceturkšņa ietvaros un publicēt 10 darbdienu laikā pēc katra ceturkšņa beigām.”;
papildināt ar trešo daļu šādā redakcijā:
“(3) Attiecībā uz vispārīgo vienošanos, kas paredz elektronisku darījumu slēgšanu elektronisko iepirkumu sistēmā, centralizēto iepirkumu institūcija vai pasūtītājs, kurš veicis iepirkuma procedūru, publicē  paziņojumu par līguma izpildi 10 darbdienu laikā pēc vispārīgās vienošanās izpildes.”.

22. Izslēgt 34. panta trešajā daļā vārdus “ja paredzamā līgumcena ir vienāda ar Ministru kabineta noteiktajām līgumcenu robežvērtībām vai lielāka”.

23. Izslēgt 35. panta ceturtās daļas otrajā teikumā vārdus “Ja paziņojums ir nosūtāms Eiropas Savienības Publikāciju birojam publicēšanai Eiropas Savienības Oficiālajā Vēstnesī”.

24. Izslēgt 40. pantā skaitli un vārdu “9. un”.

25. Izslēgt 41. panta trešo un vienpadsmito daļu.

26. Izteikt 42.pantu šādā redakcijā:
“42. pants Kandidātu un pretendentu izslēgšanas iemesli
(1) Ir šādi kandidātu un pretendentu izslēgšanas iemesli:
1) persona, tajā skaitā attiecīgās personas valdes vai padomes loceklis, pārstāvēttiesīgā persona, prokūrists vai persona, kura ir pilnvarota pārstāvēt attiecīgo personu darbībās, kas saistītas ar filiāli, ar tādu prokurora priekšrakstu par sodu vai tiesas spriedumu, kas stājies spēkā un kļuvis neapstrīdams un nepārsūdzams, ir atzīta par vainīgu vai tai ir piemērots piespiedu ietekmēšanas līdzeklis par jebkuru no šādiem noziedzīgiem nodarījumiem:
a) noziedzīgas organizācijas izveidošanu, vadīšanu, iesaistīšanos tajā vai tās sastāvā ietilpstošā organizētā grupā vai citā noziedzīgā formējumā vai piedalīšanos šādas organizācijas izdarītos noziedzīgos nodarījumos,
b) kukuļņemšanu, kukuļdošanu, kukuļa piesavināšanos, starpniecību kukuļošanā, neatļautu piedalīšanos mantiskos darījumos, neatļautu labumu pieņemšanu, komerciālu uzpirkšanu, prettiesiska labuma pieprasīšanu, pieņemšanu vai došanu, tirgošanos ar ietekmi,
c) krāpšanu, piesavināšanos vai noziedzīgi iegūtu līdzekļu legalizēšanu,
d) terorismu, terorisma finansēšanu, teroristu grupas izveidi vai organizēšanu, ceļošanu terorisma nolūkā, terorisma attaisnošanu, aicinājumu uz terorismu, terorisma draudiem vai personas vervēšanu vai apmācīšanu terora aktu veikšanai,
e) cilvēku tirdzniecību,
f) izvairīšanos no nodokļu vai tiem pielīdzināto maksājumu samaksas;
2) personai Latvijā saskaņā ar likumu “Par nodokļiem un nodevām” vai valstī, kurā tā reģistrēta vai kurā atrodas tās pastāvīgā dzīvesvieta, saskaņā ar attiecīgās ārvalsts normatīvajiem aktiem ir neizpildītas saistības nodokļu (tai skaitā valsts sociālās apdrošināšanas) jomā;
3) persona ir ārzonā reģistrēta juridiskā persona vai personu apvienība vai arī Latvijā reģistrētas personas vairāk nekā 25 procentu kapitāla daļu (akciju) īpašnieks vai turētājs ir ārzonā reģistrēta juridiskā persona vai personu apvienība;
4) ir pasludināts personas maksātnespējas process, apturēta tās saimnieciskā darbība, vai tā tiek likvidēta;
5) persona ir ar citiem piegādātājiem noslēgusi vienošanos, kas vērsta uz konkurences kavēšanu, ierobežošanu vai deformēšanu;
6) persona ar kompetentas institūcijas lēmumu, tiesas spriedumu vai prokurora priekšrakstu par sodu, kas stājies spēkā un kļuvis neapstrīdams un nepārsūdzams, ir atzīta par vainīgu un sodīta par vienas vai vairāku personu nodarbināšanu, ja tām nav nepieciešamās darba atļaujas vai ja tās nav tiesīgas uzturēties Eiropas Savienības dalībvalstī;
7) persona ir pārkāpusi Latvijas vai Eiropas Savienības normatīvos aktus vides, sociālo vai darba tiesību jomā, darba koplīgumu, ģenerālvienošanos vai prasības, kas noteiktas šā likuma 3. pielikumā minētajās starptautiskajās konvencijās;
8) persona savā profesionālajā darbībā ir pieļāvusi tādus būtiskus pārkāpumus, kuru dēļ ir pamatoti apšaubāma tās godprātība atbilstoši izpildīt iepirkuma līgumu vai vispārīgo vienošanos;
9) persona kā līgumslēdzēja puse vai līgumslēdzējas puses dalībnieks vai biedrs (ja līgumslēdzēja puse ir bijusi piegādātāju apvienība vai personālsabiedrība) nav pildījusi ar pasūtītāju, sabiedrisko pakalpojumu sniedzēju, publisko partneri vai publiskā partnera pārstāvi noslēgta iepirkuma līguma, vispārīgās vienošanās, partnerības iepirkuma līguma vai koncesijas līguma noteikumus, par kuru nepildīšanu pasūtītājam līgumā ir paredzētas tiesības vienpusēji izbeigt līgumu (neatkarīgi no tā, vai šīs tiesības ir vai nav izmantotas), kā arī citus būtiskus noteikumus, par kā neievērošanu iestājies zaudējumu atlīdzināšanas vai līgumsoda samaksas pienākums;
10) iepirkuma procedūras dokumentu sagatavotājs (pasūtītāja amatpersona vai darbinieks), iepirkuma komisijas loceklis, eksperts vai iepirkuma komisijas sekretārs ir saistīts ar personu šā likuma 25. panta pirmās vai otrās daļas izpratnē vai ir ieinteresēts kāda kandidāta vai pretendenta izvēlē, un pasūtītājam nav iespējams novērst šo situāciju ar kandidātu vai pretendentu mazāk ierobežojošiem pasākumiem;
11) personai ir konkurenci ierobežojošas priekšrocības iepirkuma procedūrā, ja tā vai ar to saistīta juridiskā persona iesaistījās iepirkuma procedūras sagatavošanā saskaņā ar šā likuma 18. panta ceturto daļu un šīs priekšrocības nevar novērst ar mazāk ierobežojošiem pasākumiem, turklāt kandidāts vai pretendents nevar pierādīt, ka tā vai ar to saistītas juridiskās personas dalība iepirkuma procedūras sagatavošanā neierobežo konkurenci;
12) persona ir mēģinājusi prettiesiski ietekmēt pasūtītāja vai iepirkuma komisijas, vai iepirkuma komisijas locekļa lēmumu attiecībā uz iepirkuma procedūru vai mēģinājusi iegūt tādu konfidenciālu informāciju, kas tai sniegtu nepamatotas priekšrocības iepirkuma procedūrā, vai sniegusi maldinošu informāciju, kas varētu būtiski ietekmēt lēmumu par kandidāta vai pretendenta dalību iepirkuma procedūrā vai iepirkuma līguma slēgšanas tiesību piešķiršanu;
13) persona ir sniegusi nepatiesu informāciju, lai apliecinātu atbilstību šā panta noteikumiem vai saskaņā ar šo likumu noteiktajām kvalifikācijas prasībām, vai nav sniegusi prasīto informāciju;
14) attiecībā uz personu  ir spēkā tāds prokurora priekšraksts par sodu vai tiesas spriedums, kas stājies spēkā un kļuvis neapstrīdams un nepārsūdzams, ar kuru personai liegts piedalīties iepirkuma procedūrās vai iegūt iepirkuma līgumu vai vispārīgo vienošanos slēgšanas tiesības;
15) attiecībā uz personu ir spēkā tādi izslēgšanas iemesli, kuru pamats ir noteikts tieši piemērojamajos Eiropas Savienības tiesību aktos vai arī atbilstoši Eiropas Savienības tiesību aktiem tas ir ietverts citos Latvijas normatīvajos aktos.
(2) Pasūtītājs šā panta pirmās daļas 1. un 2. punktā minētos izslēgšanas iemeslus piemēro, bet šā panta pirmās daļas 3., 4., 5., 6., 7., 8., 9., 10., 11., 12. un 13. punktā minētos izslēgšanas iemeslus var piemērot jebkurai no šādām personām:
1) kandidātam un pretendentam, tajā skaitā piegādātāju apvienības dalībniekam un personālsabiedrības biedram, ja kandidāts vai pretendents ir attiecīgi piegādātāju apvienība vai personālsabiedrība;
2) personai, uz kuras iespējām kandidāts vai pretendents balstās, lai apliecinātu, ka tā kvalifikācija atbilst paziņojumā par līgumu vai iepirkuma procedūras dokumentos noteiktajām prasībām.
(3) Pasūtītājs šā panta pirmajā daļā minētos izslēgšanas iemeslus var piemērot arī jebkurai no šādām personām:
1) apakšuzņēmējam;
2) personai, kurai kandidātā vai pretendentā ir izšķirošā ietekme uz līdzdalības pamata normatīvo aktu par koncerniem izpratnē;
3) kandidāta vai pretendenta patiesajam labuma guvējam. 
(4) Pasūtītājs šā panta pirmās daļas 14. un 15. punktā minētos izslēgšanas iemeslus piemēro atbilstoši attiecīgajam tiesas spriedumam vai tiesību aktam.
(5) Pasūtītājs tomēr neizslēdz kandidātu vai pretendentu no dalības iepirkuma procedūrā jebkurā no šādiem gadījumiem:
1) ir nodrošināta uzticamība šā likuma 43. pantā noteiktajā kārtībā;
2) šā panta pirmās daļas 2. punktā minētajā gadījumā, ja pārbaudes veikšanas dienā personai ir spēkā esošs Valsts ieņēmumu dienesta noteiktais nodokļu maksātāju reitinga kopējais “A” klases novērtējums;
3) šā panta pirmās daļas 1. un 6. punktā minētajā gadījumā no dienas, kad kļuvis neapstrīdams un nepārsūdzams tiesas spriedums, prokurora priekšraksts par sodu vai citas kompetentas institūcijas pieņemtais lēmums, līdz pieteikuma vai piedāvājuma iesniegšanas dienai ir pagājuši trīs gadi;
4) šā panta pirmās daļas 5., 7. un 8. punktā minētajā gadījumā no dienas, kad konstatēts attiecīgais pārkāpums, līdz pieteikuma vai piedāvājuma iesniegšanas dienai ir pagājuši trīs gadi;
5) šā panta pirmās daļas 9. punktā minētajā gadījumā no dienas, kad pasūtītājs, sabiedrisko pakalpojumu sniedzējs, publiskais partneris vai publiskā partnera pārstāvis vienpusēji atkāpies no iepirkuma līguma, vispārīgās vienošanās, partnerības iepirkuma līguma vai koncesijas līguma, vai dienas, kad konstatēta attiecīgo saistību neizpilde, ja nav notikusi vienpusēja atkāpšanās no iepirkuma līguma, līdz pieteikuma vai piedāvājuma iesniegšanas dienai ir pagājuši trīs gadi;
(6) Pasūtītājs papildus šā panta piektajā daļā minētajiem gadījumiem var neizslēgt kandidātu vai pretendentu no dalības iepirkuma procedūrā jebkurā no šādiem gadījumiem:
1) piemērojot sarunu procedūru saskaņā ar šā likuma 8. panta septītās daļas 2., 3., 6. vai 7. punktu;
2) izņēmuma gadījumā, ja iepirkuma līguma noslēgšana ir būtiska sabiedrības interešu nodrošināšanai (piemēram, drošības, veselības vai vides aizsardzības nodrošināšanai).”.

27. Papildināt likumu ar jaunu 42.1 pantu šādā redakcijā:
“42.1 pants Kandidātu un pretendentu izslēgšanas iemeslu pārbaude
(1) Pasūtītājs informāciju šā likuma 42.pantā minēto kandidātu un pretendentu izslēgšanas noteikumu piemērošanai iegūst šajā pantā noteiktajā kārtībā.
(2) Pasūtītājs, izmantojot Ministru kabineta noteikto informācijas sistēmu un neprasot attiecīgo personu piekrišanu, iegūst informāciju par Latvijā reģistrētu vai pastāvīgi dzīvojošu personu saistībā ar šā likuma 42. panta pirmās daļas 1., 2., 3., 4., 5., 6. un 14. punktā minētajiem kandidātu un pretendentu izslēgšanas iemesliem:
1) informāciju par šā likuma 42. panta pirmās daļas 1., 6. un 14. punktā minēto izslēgšanas iemeslu iegūst no Iekšlietu ministrijas Informācijas centra (Sodu reģistra);
2) informāciju par šā likuma 42. panta pirmās daļas 5. punktā minēto izslēgšanas iemeslu iegūst no Konkurences padomes.
3) informāciju par 42. panta pirmās daļas 1. punktā minēto personu (valdes vai padomes loceklis, pārstāvēttiesīgā persona, prokūrists vai persona, kura ir pilnvarota pārstāvēt kandidātu vai pretendentu darbībās, kas saistītas ar filiāli) un trešās daļas 3. punktā minēto personu iegūst no Uzņēmumu reģistra. Informāciju par šā likuma 42. panta trešās daļas 2. punktā minētās personas identitāti pasūtītājs iegūst no kandidāta vai pretendenta;
4) informāciju par 42. panta pirmās daļas 2. punktā minēto izslēgšanas iemeslu iegūst no Valsts ieņēmumu dienesta un Latvijas pašvaldībām. Pasūtītājs ņem vērā aktuālāko informāciju, kas pieejama Ministru kabineta noteiktajā informācijas sistēmā pārbaudes veikšanas brīdī;
5) informāciju par 42. panta pirmās daļas 3. un 4. punktā minēto izslēgšanas iemeslu iegūst no Uzņēmumu reģistra. Ja dati attiecībā uz 42. panta pirmās daļas 3. punktā minēto izslēgšanas iemeslu nav pieejami Ministru kabineta noteiktajā informācijas sistēmā, pasūtītājs pieprasa apliecinājumu, ka uz attiecīgo personu šis izslēgšanas iemesls neattiecas, nosakot termiņu apliecinājuma iesniegšanai – piecas darbdienas pēc informācijas pieprasījuma nosūtīšanas dienas.
(3) Izziņas un citus ārvalstu kompetento institūciju izsniegtos dokumentus pasūtītājs pieņem un atzīst, ja kopš to izsniegšanas dienas nav pagājuši seši mēneši, ja izziņas vai dokumenta izdevējs nav norādījis citu tā derīguma termiņu.
(4) Pasūtītājs iegūst informāciju par ārvalstī reģistrētu vai pastāvīgi dzīvojošu personu, tostarp Latvijā reģistrētas personas ārvalstī pastāvīgi dzīvojošu valdes vai padomes locekli, pārstāvēttiesīgo personu, prokūristu vai personu, kura ir pilnvarota pārstāvēt kandidātu vai pretendentu darbībās, kas saistītas ar filiāli, saistībā ar šā likuma 42. panta pirmās daļas 1., 2., 3., 4., 5. 6. un 14. punktā minētajiem kandidātu un pretendentu izslēgšanas iemesliem, pieprasot kandidātam vai pretendentam pasūtītāja noteiktajā termiņā, kas nevar būt īsāks par 10 darbdienām pēc pieprasījuma nosūtīšanas dienas, iesniegt:
1) saistībā ar šā likuma 42. panta panta pirmās daļas 1., 2., 4., 5. un 6. punktā minētajiem izslēgšanas iemesliem – attiecīgās ārvalsts kompetentās institūcijas izziņu vai citu dokumentu, kas apliecina izslēgšanas iemesla neesību. Ārvalsts kompetentās iestādes izziņu par šā likuma 42. panta pirmās daļas 1.punktā minētajiem izslēgšanas iemesliem var aizstāt ar skaidrojumu, ja atbilstoši attiecīgās personas reģistrācijas valsts normatīvajiem aktiem par valdes vai padomes locekli, pārstāvēttiesīgo personu, prokūristu vai personu, kura ir pilnvarota pārstāvēt kandidātu vai pretendentu darbībās, kas saistītas ar filiāli, nevar būt persona, uz kuru ir attiecināmi šā likuma 42. panta otrās pirmās daļas 1. punktā noteiktie izslēgšanas iemesli;
2) saistībā ar šā likuma 42. panta panta pirmās daļas 3. punktā minēto izslēgšanas iemeslu – apliecinājumu, ka uz attiecīgo personu izslēgšanas iemesls neattiecas. Apliecinājumam pievieno katras personas reģistrācijas valsti apliecinošu dokumentu;
3) ja attiecīgajā ārvalstī šīs daļas 1. punktā minētās kompetentās institūcijas izziņas vai citi dokumenti netiek izsniegti vai ar tiem nepietiek, lai apliecinātu, ka uz attiecīgo personu neattiecas šā likuma 42.panta pirmajā daļā minētie izslēgšanas iemesli, šīs izziņas vai citus dokumentus var aizstāt ar:
a) par 42.panta pirmās daļas 1., 2. un 4.punktā minētajiem izslēgšanas iemesliem – zvērestu vai, ja zvēresta došanu attiecīgās valsts normatīvie akti neparedz, ar attiecīgās personas pašas apliecinājumu kompetentai izpildvaras vai tiesu varas iestādei, zvērinātam notāram vai kompetentai attiecīgās nozares organizācijai to reģistrācijas vai pastāvīgās dzīvesvietas valstī;
b) par 42.panta pirmās daļas 5., 6. un 14.punktā minētajiem izslēgšanas iemesliem – ar attiecīgās personas pašas vai kandidāta vai pretendenta apliecinājumu pasūtītājam;
4) ja Eiropas Komisijas nodrošinātajā un pārvaldītajā tiešsaistes reģistrā e-Certis attiecīgā Eiropas Savienības dalībvalsts nav norādījusi pierādījumus, kas Eiropas Savienībā reģistrētai vai pastāvīgi dzīvojošai personai pieejami un attiecīgi iesniedzami saskaņā ar šo daļu, pasūtītājs pieprasa  iesniegt attiecīgās personas pašas vai kandidāta vai pretendenta apliecinājumu pasūtītājam. 
(5) Pasūtītājs var izslēgt kandidātu vai pretendentu šā likuma 42. panta pirmās daļas 5. punktā minētā izslēgšanas iemesla dēļ jebkurā no šādiem gadījumiem:
1) ir pieejama informācija par kompetentās institūcijas konkurences jomā lēmumu, ar kuru kandidāts vai pretendents ir atzīts par vainīgu konkurences tiesību pārkāpumā, kas izpaužas kā horizontālā karteļa vienošanās, izņemot gadījumu, kad attiecīgā institūcija, konstatējot konkurences tiesību pārkāpumu, par sadarbību iecietības programmas ietvaros kandidātu vai pretendentu ir atbrīvojusi no naudas soda vai naudas sodu samazinājusi;
2) izvērtējot pieteikumu, piedāvājumu vai citu pieejamo informāciju, ir konstatētas norādes, kas var liecināt par tādas vienošanās esību, kas vērsta uz konkurences kavēšanu, ierobežošanu vai deformēšanu konkrētajā iepirkuma procedūrā un ir saņemts Konkurences padomes viedoklis, ka pasūtītāja konstatētās norādes var liecināt par attiecīgas vienošanās esību. Konkurences padome viedokli sniedz 10 darbdienu laikā no attiecīga pasūtītāja pieprasījuma saņemšanas dienas.
(6) Pasūtītājs var izslēgt kandidātu vai pretendentu šā likuma 42. panta pirmās daļas 7., 8. un 9. punktā minētā izslēgšanas iemesla dēļ, ja tā rīcībā ir tāda pietiekama un objektīva informācija, ar kuru ir pierādāms, ka pastāv attiecīgais izslēgšanas iemesls. Latvijā reģistrētu kandidātu vai pretendentu var izslēgt šā likuma 42. panta pirmās daļas 7. un 8. punktā minēto iemeslu dēļ, ja pasūtītāja rīcībā ir kompetentās institūcijas lēmums, ar kuru konstatēts attiecīgais pārkāpums. Ja pasūtītājam, izvērtējot tā rīcībā esošo informāciju, ir pamatotas šaubas par pierādījumu pietiekamību vai arī konkrētās personas pieļautie pārkāpumi ir maznozīmīgi, pasūtītājs neizslēdz kandidātu vai pretendentu no dalības iepirkuma procedūrā.
(7) Pasūtītājs var izslēgt kandidātu vai pretendentu no dalības iepirkuma procedūrā, ja pasūtītājs konkrētajā iepirkuma procedūrā konstatē šā likuma 42. panta pirmās daļas 10., 11., 12. vai 13. punktā minētos izslēgšanas iemeslus.
(8) Pasūtītājs pārbaudi par šā likuma 42. panta pirmajā daļā noteikto kandidātu un pretendentu izslēgšanas iemesliem veic:
1) attiecībā uz katru pretendentu, kuram atbilstoši citām iepirkuma procedūras dokumentos noteiktajām prasībām un piedāvājuma izvērtēšanas kritērijiem būtu piešķiramas līguma slēgšanas tiesības, izņemot šīs daļas 4. punktā minēto gadījumu;
2) attiecībā uz katru kandidātu, kurš atbilst citām iepirkuma procedūras dokumentos  noteiktajām prasībām, pirms kandidātu skaita samazināšanas, ja pasūtītājs piemēro kandidātu skaita samazināšanu;
3) attiecībā uz vienu vai vairākiem kandidātiem, ja pasūtītājs kandidātu atlases laikā pieņem lēmumu par pārbaudes veikšanu;
4) konkursa procedūrā ar sarunām šā likuma 8. panta sestās daļas 5. punktā minētajā gadījumā – attiecībā uz katru pretendentu, kurš ir uzaicināms uz sarunām. Šo pārbadi veic pirms sarunu uzsākšanas.
(9) Izmantojot Ministru kabineta noteikto informācijas sistēmu, šā panta otrajā daļā minēto informāciju ir tiesīgi iegūt arī:
1) piegādātājs par sevi;
2) institūcijas, kas veic uzraudzības un kontroles funkcijas saistībā ar iepirkuma procedūrām, kurās piedalījies attiecīgais piegādātājs.
(10) Ministru kabinets nosaka:
1) informācijas sistēmu, kurā veicama šā panta otrajā daļā minētā pārbaude, kā arī šīs sistēmas uzturēšanas un izmantošanas kārtību;
2) šā panta otrās daļas 1. punktā minētās pārbaudāmās informācijas apstrādes mērķi un apjomu, kā arī tos normatīvos aktus un to pantus, kuri atbilst šā likuma 42. panta pirmajā daļā noteiktajiem kandidātu un pretendentu izslēgšanas iemesliem un par kuros paredzētajiem pārkāpumiem un noziedzīgajiem nodarījumiem veicama šā panta otrās daļas 1. punktā noteiktā pārbaude;
3) kārtību, kādā šīs daļas 1. punktā minētā informācijas sistēma saņem un apstrādā informāciju no šā panta otrajā daļā minēto iestāžu uzturētajām informācijas sistēmām.”.

28. Izteikt 43.pantu šādā redakcijā:
“43. pants. Uzticamības nodrošināšana
(1) Ja pasūtītājs konstatē, ka kandidāts vai pretendents būtu izslēdzams, pamatojoties uz šā likuma 42.pantu, pasūtītājs šajā pantā noteiktajā kārtībā dod iespēju kandidātam vai pretendentam nodrošināt uzticamību. 
(2) Šā panta pirmajā daļā minētajā situācijā pasūtītājs dod kandidātam vai pretendentam tiesības termiņā, kas ir vismaz piecas darbdienas pēc informācijas pieprasījuma nosūtīšanas dienas, iesniegt skaidrojumu un pierādījumus, kas apliecina kandidāta vai pretendenta uzticamību saskaņā ar šā panta noteikumiem. Ja kandidāts vai pretendents attiecīgu skaidrojumu vai pierādījumus jau ir iekļāvis iesniegtajā pieteikumā vai piedāvājumā, un nepastāv citi noskaidrojami apstākļi, lai pieņemtu lēmumu saskaņā ar šā panta sesto daļu, pasūtītājs skaidrojumu un pierādījumus  atkārtoti nepieprasa.
(3) Lai apliecinātu uzticamību, kandidāts vai pretendents:
1) iesniedz skaidrojumu un pierādījumus par nodarītā kaitējuma atlīdzināšanu vai noslēgtu vienošanos par nodarītā kaitējuma atlīdzināšanu, sadarbošanos ar izmeklēšanas iestādēm un veiktajiem tehniskajiem, organizatoriskajiem vai personālvadības pasākumiem, lai pierādītu savu uzticamību un novērstu tādu pašu un līdzīgu gadījumu atkārtošanos nākotnē. Pierādījums uzticamības nodrošināšanai var būt arī attiecīgās jomas kompetentās institūcijas, kura pieņēmusi lēmumu par pārkāpuma konstatēšanu, dokuments, kas apliecina, ka attiecīgā persona ir veikusi atbilstošus pasākumus uzticamības nodrošināšanai;
2) ja kandidāts vai pretendents būtu izslēdzams, pamatojoties uz šā likuma 42.panta pirmās daļas 2.punktu, – izpildot saistības nodokļu (tai skaitā valsts sociālās apdrošināšanas) jomā un iesniedzot pasūtītājam pierādījumus par saistību izpildi vai arī iesniedzot pierādījumus, ka personai nemaz nebija neizpildītu saistību nodokļu jomā.
(4) Pasūtītājs izvērtē kandidāta vai pretendenta sniegto informāciju, veiktos pasākumus un to pierādījumus, ņemot vērā pārkāpuma smagumu un konkrētos apstākļus. Pasūtītājs var pieprasīt no attiecīgā pārkāpuma jomā kompetentajām institūcijām atzinumus par to, vai kandidāta vai pretendenta veiktie pasākumi ir pietiekami uzticamības atjaunošanai un tādu pašu un līdzīgu gadījumu novēršanai nākotnē. Atzinumu nepieprasa, ja pasūtītājam ir pieejams attiecīgā pārkāpuma jomā kompetentās institūcijas atzinums par konkrētā kandidāta vai pretendenta veikto pasākumu pietiekamību uzticamības atjaunošanai un tādu pašu un līdzīgu gadījumu novēršanai nākotnē vai arī ja kandidāts vai pretendents ir iesniedzis šādu atzinumu.
(5) Ja kandidāts vai pretendents būtu izslēdzams tādēļ, ka šā likuma 42. panta pirmajā daļā minētie izslēgšanas iemesli attiecas uz šā likuma 42. panta otrās daļas 2. punktā vai trešās daļas 1.punktā minēto personu, papildus šā panta ceturtajā daļā minētajam uzticamību var nodrošināt, kandidātam vai pretendentam nomainot attiecīgo personu pret noteiktajām prasībām atbilstošu.
(6) Pasūtītājs pieņem lēmumu, ka attiecīgais kandidāts vai pretendents ir nodrošinājis uzticamību un nav izslēdzams, ja pasūtītājs ir izvērtējis skaidrojumā sniegto informāciju un veiktos pasākumus un tos uzskata par pietiekamiem uzticamības nodrošināšanai un tādu pašu un līdzīgu gadījumu novēršanai nākotnē vai ir novērsts pamats kandidāta vai pretendenta izslēgšanai saskaņā ar šā panta trešās daļas 2. punktu vai piekto daļu.
(7) Pasūtītājs pieņem lēmumu izslēgt kandidātu vai pretendentu, ja kandidāts vai pretendents šajā pantā noteiktajā kārtībā un termiņā nav nodrošinājis skaidrojuma un pierādījumu iesniegšanu par uzticamības nodrošināšanu vai pasūtītājs neuzskata iesniegto skaidrojumu un pierādījumus par pietiekamiem uzticamības atjaunošanai un tādu pašu un līdzīgu gadījumu novēršanai nākotnē.
(8) Šajā pantā paredzētā iespēja nodrošināt uzticamību, izņemot šā panta piektajā daļā noteiktajā veidā, nav piemērojama, ja kandidāts vai pretendents būtu izslēdzams saskaņā ar šā likuma 42. panta pirmās daļas 14. punktu.”.

29. Izslēgt 47. panta trešo daļu.

30. Izslēgt 48. panta trešo daļu.

31. Izslēgt 49. panta pirmajā daļā vārdus un skaitli “kura veicamo būvdarbu vai sniedzamo pakalpojumu vērtība ir vismaz 10 000 euro”.

32. Izslēgt 51.panta ceturtajā daļā skaitli un vārdu “9. vai”.

33. Izslēgt 54. panta sestajā daļā vārdus “ja paredzamā līgumcena ir vienāda ar Ministru kabineta noteiktajām līgumcenu robežvērtībām vai lielāka”.

34. Izslēgt 55. panta pirmajā daļā vārdus “kuru paredzamā līgumcena ir vienāda ar Ministru kabineta noteiktajām līgumcenu robežvērtībām vai lielāka,”.

35. 61. pantā:
papildināt trešās daļas 2. un 3. punktu ar otro un trešo teikumu šādā redakcijā:
“Katru šādu grozījumu rezultātā līgumcenas pieaugums nedrīkst pārsniegt 50 procentus no sākotnējās iepirkuma līguma vai vispārīgās vienošanās līgumcenas. Secīgi veiktu grozījumu mērķis nedrīkst būt šī ierobežojuma vai citu likuma prasību neievērošana;”;
izteikt trešās daļas 4. punktu šādā redakcijā:
“4) iepirkuma procedūrā izraudzīto pretendentu (līgumslēdzēju pusi) aizstāj ar citu piegādātāju šādos gadījumos:
a) saskaņā ar iepirkuma līguma vai vispārīgās vienošanās noteikumiem, kas noteikti saskaņā ar šā panta trešās daļas 1. punktu;
b) pēc piegādātāja reorganizācijas vai maksātnespējas, kā arī uzņēmuma pārejas, ja iepirkuma procedūrā izraudzītā pretendenta (līgumslēdzējas puses) vietā pilnībā vai daļēji stājas cits piegādātājs, kurš atbilst paziņojumā par līgumu vai iepirkuma procedūras dokumentos noteiktajām kvalifikācijas prasībām un uz to neattiecas šā likuma 42. pantā paredzētie izslēgšanas iemesli, kā arī netiek veiktas citas būtiskas līguma izmaiņas un izmaiņu mērķis nav izvairīties no šā likuma noteikumu piemērošanas;
c) pasūtītājs pats pārņem iepirkuma procedūrā izraudzītā pretendenta (līgumslēdzējas puses) pienākumus līguma izpildē un saistību izpildi pret tā apakšuzņēmējiem.”.
izslēgt ceturto daļu.

36. Izteikt 62. pantu šādā redakcijā:
“62.pants. Iepirkuma līguma izpildē iesaistīto personu nomaiņa un jaunu personu iesaiste
(1) Iepirkuma procedūrā izraudzītais pretendents (iepirkuma līguma vai vispārīgās vienošanās puse) nav tiesīgs bez saskaņošanas ar pasūtītāju veikt:
1) tādas personas nomaiņu, uz kuras iespējām kandidāts vai pretendents balstās, lai apliecinātu, ka tā kvalifikācija atbilst paziņojumā par līgumu vai iepirkuma procedūras dokumentos noteiktajām prasībām;
2) tāda apakšuzņēmēja nomaiņu vai papildu apakšuzņēmēja iesaisti līguma izpildē, ja iepirkuma procedūras dokumentos, iepirkuma līgumā vai vispārīgās vienošanās noteikumos noteiktas prasības apakšuzņēmēju atbilstībai vai pienākums saskaņot papildu apakšuzņēmēju iesaisti;
3) tāda personāla nomaiņu, attiecībā uz kuru iepirkuma procedūras dokumentos noteiktas kvalifikācijas prasības vai kura kvalifikācija un pieredze tikusi vērtēta, izvēloties piedāvājumu;
4) tāda papildu personāla iesaisti līguma izpildē, ja pasūtītājs iepirkuma līgumā vai vispārīgās vienošanās noteikumos paredzējis papildu personāla iesaistes saskaņošanu.
(2) Pasūtītājs nepiekrīt šā panta pirmajā daļā minēto personu nomaiņai vai jaunu personu iesaistei jebkurā no šādiem gadījumiem:
1) šā panta pirmās daļas 1. punktā minētajā gadījumā – ja pasūtītājs personu atzīst par izslēdzamu saskaņā ar šā likuma 42., 42.1 un 43. pantu vai piedāvātajai personai nav vismaz tādas pašas kvalifikācijas, uz kādu iepirkuma procedūrā izraudzītais pretendents atsaucies, apliecinot savu atbilstību iepirkuma procedūrā noteiktajām prasībām, vai arī maiņas rezultātā tiktu izdarīti tādi grozījumi pretendenta piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem;
2) šā panta pirmās daļas 2. punktā minētajā gadījumā – ja piedāvātais apakšuzņēmējs neatbilst iepirkuma procedūras dokumentos, iepirkuma līgumā vai vispārīgās vienošanās noteikumos noteiktajām prasībām apakšuzņēmēju atbilstībai vai jauna apakšuzņēmēja iesaiste rada situāciju, kad, ja apakšuzņēmējs būtu norādīts sākotnējā piedāvājumā, tas būtu ietekmējis piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem;
3) šā panta pirmās daļas 3. punktā minētajā gadījumā – ja piedāvātais personāls neatbilst iepirkuma procedūras dokumentos personālam izvirzītajām kvalifikācijas prasībām vai tam nav vismaz tādas pašas kvalifikācijas un pieredzes kā personālam, kas tika vērtēts, nosakot saimnieciski visizdevīgāko piedāvājumu;
4) šā panta pirmās daļas 4. punktā minētajā gadījumā – ja šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
(3) Pasūtītājs ir tiesīgs pieprasīt ikviena apakšuzņēmēja nomaiņu, kurš nonācis situācijā, ka tas var tikt izslēgts saskaņā ar šā likuma 42., 42.1 un 43. pantu. Aizstājot apakšuzņēmēju, ievēro šā panta otrās daļas noteikumus.
(4) Šā panta otrajā un trešajā daļā minētajos gadījumos izslēgšanas noteikumus piemēro saskaņā ar šā likuma 42., 42.1 un 43. pantu, šā likuma 42. panta piektās daļas 3., 4. un 5. punktā minētos termiņus skaitot no pārbaudes veikšanas dienas.
(5) Pasūtītājs pieņem lēmumu atļaut vai atteikt šā panta pirmajā daļā minēto personu nomaiņu vai iesaistīšanu līguma izpildē iespējami īsā laikā, bet ne vēlāk kā piecu darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar šā panta noteikumiem.”.

37. 63. pantā:
izslēgt otro un trešo daļu;
izslēgt piektajā daļā vārdus “publiska būvdarbu līguma gadījumā”.

38. Aizstāt 64. panta pirmās daļas 3. punktā vārdu “otrajā” ar vārdu “pirmajā”.

39. 66. pantā:
papildināt pirmo daļu ar 5.1 un 5.2 punktu šādā redakcijā:
“51) uzturēt un attīstīt elektroniskās informācijas sistēmas publisko iepirkumu norises atbalstam;
52) nodrošināt publisko iepirkumu jomas vadību, balstoties uz pieejamajiem datiem nosakāmajiem būtiskajiem snieguma rādītājiem un datu analītiku, informēt par konstatētajām neatbilstībām augstāko iestādi un kompetentās institūcijas, kā arī veikt ikgadēju publisko iepirkumu jomas snieguma novērtējumu;”;
izteikt otrās daļas 1. punktu šādā redakcijā:
“1) pieprasīt un bez maksas saņemt pilnu informāciju par jebkuru iepirkumu, noslēgto darījumu un līgumu, kā arī informāciju par cenu vai izmaksu ekonomisko pamatojumu noteiktiem iepirkumiem vai noteiktās iepirkumu jomās;”.

[bookmark: _Hlk204082882]40. Izslēgt 73. panta trešās daļas 2. punkta “a” apakšpunktā vārdus “Iepirkumu uzraudzības biroja tīmekļvietnē vai” un vārdus “ja iepirkuma līgumcena ir vienāda ar Ministru kabineta noteiktajām līgumcenu robežvērtībām vai lielāka”.

41. Izslēgt 74. panta pirmās un otrās daļas 2.punktā vārdus “Iepirkumu uzraudzības biroja tīmekļvietnē vai” un vārdus “ja iepirkuma līgumcena ir vienāda ar Ministru kabineta noteiktajām līgumcenu robežvērtībām vai lielāka”.

42. 84. pantā:
aizstāt pirmajā un otrajā daļā vārdus “cita šajā likumā noteiktā līguma slēgšanas tiesību piešķiršanas kārtība” ar vārdiem “šā likuma 10. pantā noteiktais iepirkums” un vārdus “divsimt četrdesmit” ar vārdu “četrsimt”;
izslēgt trešo un ceturto daļu.

43. Izslēgt 86. pantu.

44. 87. pantā:
aizstāt pirmajā, otrajā, trešajā un ceturtajā daļā vārdus “divsimt četrdesmit” ar vārdu “četrsimt”;
izslēgt piekto daļu.

45. Izslēgt 89. pantā skaitli “86.”.

46. Izslēgt 90. pantu

47. Papildināt pārejas noteikumus ar 25., 26., 27., 28. un 29. punktu šādā redakcijā:
“25. Ja iepirkums vai iepirkuma procedūra ir izsludināta līdz 2025. gada 31. decembrim, iepirkums vai iepirkuma procedūra pabeidzama, tai skaitā apstrīdama vai pārsūdzama, saskaņā ar tiem šā likuma noteikumiem, kuri bija spēkā attiecīgā iepirkuma vai iepirkuma procedūras izsludināšanas vai lēmuma par tās uzsākšanu pieņemšanas dienā, izņemot 42. pantā noteiktie kandidātu un pretendentu izslēgšanas iemesli, 42.1 pantā noteiktā to pārbaude un 43. pantā noteiktā uzticamības nodrošināšana piemērojama sākot ar dienu, kad stājās spēkā šīs tiesību normas.
26. Šā likuma 18.panta pirmajā daļā minēto informāciju par 2026. gadu publicē līdz 2026. gada 31. martam.
27. Šā likuma 9.1 panta otrajā daļā minēto informāciju par 2026. gadu publicē līdz 2027. gada 31. martam.
28. Šā likuma 9.1 panta otrās un trešās daļas prasības neattiecas uz iepirkumiem, kas veikti līdz 2025. gada 31. decembrim.
29. Šā likuma 33.1 pantā minētās prasības piemērojamas iepirkuma līgumiem, par kuriem ir publicēts paziņojums par līguma slēgšanas tiesību piešķiršanu, paziņojums par līguma slēgšanas tiesību piešķiršanu attiecībā uz sociālajiem un citiem īpašiem pakalpojumiem, informatīvs paziņojums par līguma slēgšanas tiesību piešķiršanu.”.

48. Likums stājas spēkā 2026. gada 1. janvārī.

